શનિવારે એકઠા થયેલા અખિલ ઘાટકોપર વ્યાપારી મંડળના સેક્રેટરી દીપક છેડા અને અન્ય વેપારીઓ ચંદ્રેશ શાહ, રૂપેશ શાહ, મહેન્દ્ર શાહ, અતુલ છાડવા, પરેશ વીરાએ ‘મિડ-ડે’ને કહ્યું હતું કે ‘નવરોજી લેનથી ગોપાલ લેન સુધીના મહાત્મા ગાંધી રોડ પર ફેરિયાઓએ છેલ્લાં પાંચ વર્ષમાં કબજો કરી લીધો છે. આ સિવાય ખોત લેનમાં પણ ફેરિયાઓએ વાહનોને ચાલવા માટે જગ્યા છોડી નથી. મેટ્રો રેલના ફુટઓવર બ્રિજને અને મહાત્મા ગાંધી રોડ તરફ આવતા સ્કાયવૉકની નીચેના ભાગને ફેરિયાઓએ ઘેરીને મૂકી દીધો છે જેને લીધે રાહદારીઓ માટે રોડ પર ચાલવું અત્યંત મુશ્કેલીભર્યું છે. આ જ રીતે મેટ્રો સ્ટેશનની નીચેનો વિસ્તાર અને આખા સ્ટેશન રોડ પર ફેરિયાઓ અડ્ડો જમાવીને બેસી ગયા છે. ફુટપાથો પર સ્ટૉલો આવી ગયા હોવાથી રાહદારીઓએ રોડ પર મજબૂરીથી ચાલવું પડે છે. આ બાબતની ફરિયાદો BMC, ઘાટકોપર પોલીસ અને ટ્રાફિક-વિભાગમાં અઢળક વાર કરવામાં આવી છે; પરંતુ આ ત્રણેયમાંથી એક પણ વિભાગ એના પર ઍક્શન લેતો નથી.’